ฟื้นท่องเที่ยวเมืองสตูล พร้อมเปิดการท่องเที่ยวทั้งทางบกและทางทะเล ชมสันหลังมังกรยาวที่สุดในโลก
สำนักงานประชาสัมพันธ์จังหวัดสตูล จัดกิจกรรม Press Tour ฟื้นเมืองสตูล รับการท่องเที่ยวทางธรรมชาติทางบกและทางทะเล นำสื่อมวลชนกว่า 30 คน ลงเรือชมสันหลังมังกร ณ ตำบลตันหยงโป อำเภอเมืองสตูล ชื่นชมความมหัศจรรย์ของเปลือกหอยที่ทับถมกันยาวนานนับร้อยปี  จนเป็นสันหลังมังกร ทอดยาวเกือบ 5 กิโลเมตร เป็นสันหลังมังกรที่ยาวที่สุดในโลก จากนั้นลงเรือไปเกาะหินเหล็ก ที่สวยงามไม่แพ้กัน มีแร่หินที่ทับถมกันมายาวนานจนหลายคนเข้าใจว่าเป็นโลหะเหล็ก เกาะหินเหล็กมีจุด ชมวิว 360 องศา และนั่งดูพระอาทิตย์ตกที่ผานางคอย  จากนั้นเดินทางต่อไปยังอ่าวตะโละวาว ซึ่งเป็นด้านหลังของเกาะตะรุเตา มีความสวยงามยิ่ง จนนักท่องเที่ยวทีมีโกาสได้ไป จะหลงไหลในความสวยงามของธรรมชาติที่สรรสร้างได้อย่างลงตัว และในปีงบประมาณ 2565 นี้ จังหวัดสตูลได้จัดสรรงบประมาณสำหรับทำท่าเทียบเรือใหม่เพื่อพร้อมรับนักท่องเที่ยวมากยิ่งขึ้นการจัดกิจกรรม Press Tour ครั้งนี้ นายเอกรัฐ หลีเส็น ผู้ว่าราชการจังหวัดสตูล พร้อมด้วยนายกเหล่ากาชาดจังหวัดสตูล และนายจรัส บำรุงเสนา ประชาสัมพันธ์จังหวัดสตูล นำทีมสื่อมวลชนลงพื้นที่ด้วยตนเองเพื่อประชาสัมพันธ์ การเตรียมความพร้อมของสถานที่ท่องเที่ยวในจังหวัดสตูลและประชาสัมพันธ์สร้างความเชื่อมั่นในมาตรการความปลอดภัยจากโรคโควิด-19 ในการเตรียมความพร้อมเพื่อเปิดรับนักท่องเที่ยวหลังโควิด-19 ลดลง ซึ่งสื่อมวลชนจะได้นำข้อมูลการท่องเที่ยวไปเผยแพร่ประชาสัมพันธ์ ในช่องทางต่างๆ ต่อไปสำหรับทริปนี้ เป็นการจัดการท่องเที่ยวแบบ One Day Trip ด้วยราคาเบาๆ ค่าเช่าเหมาเรือหางยาวแค่ลำละ 2,000 บาท หรือหากเดินทางกลุ่มเล็กๆ แค่ 1-3 คน ค่าเรือก็ลดเหลือเพียง  1,500 บาทเท่านั้น ขอเชิญชวนนักท่องเที่ยวที่มีความพร้อมทั้งด้านสุขภาพ ผ่านการฉีดวัคซีนครบโดสตามที่กระทรวงสาธารณสุขกำหนดและมีความพร้อมในการใช้จ่ายเพื่อการท่องเที่ยว ไปเที่ยวสตูลด้วยกัน